เครื่องดื่มใส่บุก ผลไม้แปรรูป ได้รับความสนใจสูง งานแสดงสินค้า Seoul Food 2021
นางสาวชนัญญา พรรณรักษา ผู้อำนวยการสำนักงานส่งเสริมการค้าในต่างประเทศ ณ กรุงโซล เปิดเผยถึงผลการนำผู้ประกอบการไทยเข้าร่วมงานแสดงสินค้า Seoul Food 2021 ในลักษณะ Mirror Mirror ณ อาคารแสดงสินค้าKintex กรุงโซล เกาหลีใต้ ระหว่างวันที่ 27-30  กรกฎาคม 2564 ว่า การเข้าร่วมงานครั้งนี้ ผู้ประกอบการไทยจำนวน 11 ราย ได้ส่งสินค้าตัวอย่างมาจัดแสดงในงาน ประกอบด้วยผลไม้แปรรูป มะขาม ซอสปรุงรส ขนม ผงปรุงอาหารสำเร็จรูป  เครื่องดื่ม น้ำผึ้ง อาหารพร้อมรับประทาน หนังปลาปรุงรสและมีผู้นำเข้าเกาหลีนัดหมายล่วงหน้า 30 ราย Walk in 100 ราย เพื่อร่วมการเจรจาการค้าผ่านระบบออนไลน์ โดยมีการเจรจาการค้าเกิดขึ้น 53 คู่ ซึ่งขณะนี้กำลังอยู่ระหว่างการรวบรวมผลการเจรจา สำหรับสินค้าไทยที่ได้รับความนิยม ได้แก่ เครื่องดื่มใส่บุก ผลไม้แปรรูป ข้าวเหนียวมะม่วงฟรีซดราย ซอสพริก เครื่องปรุงรส เป็นต้น นอกจากนี้ผู้นำเข้ามีความสนใจในสินค้าอื่นๆ เช่น ผลไม้สดน้ำมันมะพร้าว ซึ่งจะประสานหาผู้ส่งออกที่เหมาะสมแล้วแจ้งรายชื่อให้กับผู้นำเข้าต่อไปนางสาวชนัญญา กล่าวว่า การจัดงานแสดงสินค้าในรูปแบบ Mirror Mirror ที่มีการจัดส่งตัวอย่างสินค้ามาล่วงหน้าและนำมาจัดแสดง มีความสำคัญอย่างยิ่งในการจัดกิจกรรม เพราะเป็นจุดดึงดูดให้ผู้ซื้อให้ความสนใจ โดยมีผู้ซื้อเกาหลีหยิบจับสินค้าตัวอย่าง และนำไปสู่การเจรจาการค้าออนไลน์เกิดขึ้นจริง ซึ่งถือเป็นกลยุทธ์สำคัญในยุค New Normal ที่ยังคงมีการแพร่ระบาดของโควิด-19 นอกจากนี้ พบว่า สินค้าอาหารไทยยังเป็นที่เชื่อมั่นในตลาดเกาหลี ด้านคุณภาพและความหลากหลาย แต่ยังมีจุดที่ต้องคำนึงถึงด้านราคา ที่อาจจะแพงกว่าคู่แข่งขันในประเทศเวียดนาม จีนหรืออินเดีย